Document ID: /roh_data/filtered/fineweb-2-filterrobots_roh.jsonl.gz/59746

Las sis scolas che vegnissan en dumonda per ils gimnasiasts e ch’èn en vischinanza da l’Institut Otalpin Ftan èn sa preschentadas oz gievgia cun ina curta descripziun als scolars ed als geniturs.
Numnadamain la Scola sportiva Champfèr, l’Academia Engiadina Samedan, il Lyceum Alpinum Zuoz, la Scola media evangelica Schiers, il Gimnasi da sport Tavau, e la Scola media alpina Tavau.
Lunga colonna avant stanza da l’Academia Engiadina
Suenter la curta preschentaziun hai dà en singulas stanzas discurs persunals tranter ils directurs ed ils scolars cun lur geniturs. Tenor la colonna da spetga davant la stanza da l’Academia Engiadina a Samedan è da far quint che la gronda part dals scolars sa decidan per la scola media in Engiadin’Ota.
Academia Engiadina avess plaz
Sco quai ch’il directur da l’Academia Engiadina Samedan, Ueli Hartwig, ha declerà durant la preschentaziun a Ftan, surpigliass l’Academia gugent tut la scola media spezialisada en in pachet.
Ils scolars han uss da sa decider ensemen cun lur geniturs en tgenina scola ch’els cuntinueschan il proxim onn da scola.
Fin da l'Institut Otalpin
Dapi mardi èsi cler che er l’ultima acziun da salvar la scola n'ha purtà nagut. Il manaschi da la scola tradiziunala vegn serrà per immediat, quai suenter passa 200 onns.
Las raschuns: memia paucs scolars ed ina memia pitschna occupaziun da l’internat. Er il fatg che Swiss Olimpic ha retratg il label ha però gì effects negativs sin il marketing.